GULF เพิ่มสัดส่วนถือหุ้นโครงการ TTCI-01 ในเวียดนามทะลุ 90% หวังเสริมแกร่งศักยภาพ
GULF เพิ่มสัดส่วนถือหุ้นโครงการ TTCI-01 ในเวียดนามทะลุ 90% หวังเสริมแกร่งศักยภาพ
30 ก.ค. 2562

บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า วันนี้ (30 ก.ค.2562) Gulf International Holding Pte. Ltd. ซึ่งเป็นบริษัทย่อยของบริษัทฯ ได้เข้าลงนามในสัญญาซื้อขายหุ้นและสัญญาผู้ถือหุ้นกับ Thanh Thanh Cong Industrial Zone Joint Stock Company (TTCIZ) ซึ่งเป็นบริษัทย่อยภายใต้ Thanh Thanh Cong Group (TTC Group) เพื่อเพิ่มสัดส่วนการลงทุนใน TTC Green Energy Investment Joint Stock Campany ซึ่งเป็นผู้ดำเนินโครงการโรงไฟฟ้าพลังงานแสงอาทิตย์ TTCI-01 (โครงการ TTCI-01) ในประเทศเวียดนาม จาก 49% เป็น 90%
โดยบริษัทฯคาดว่าจะสามารถดำเนินการโอนหุ้นได้ภายในไตรมาส 4/62 หลังจากที่ได้รับการอนุมัติจากหน่วยงานภาครัฐที่เกี่ยวข้อง ทั้งนี้ รายการดังกล่าวเกิดจากการเจรจาครั้งใหม่ ระหว่างผู้ถือหุ้นภายหลังจากที่บริษัทฯได้ศึกษาเพิ่มเติมและพิจารณาแล้วเห็นว่าโครงการดังกล่าวมีผลตอบแทนที่ดี และเป็นโครงการที่มีศักยภาพที่จะรองรับความต้องการใช้ไฟฟ้าของประเทศเวียดนามในอนาคต
อนึ่ง โครงการ TTCI-01 ตั้งอยู่ในนิคมอุตสาหกรรม Thanh Thanh Cong ที่อำเภอ Trang Bang จังหวัด Tay Ninh ประเทศเวียดนาม มีกำลังการผลิตไฟฟ้าติดตั้งประมาณ 68.8 เมกะวัตต์ และได้เปิดดำเนินการเชิงพาณิชย์เมื่อวันที่ 6 มี.ค.2562 โดยมีความพร้อมจ่ายไฟฟ้าสูงประมาณ 98-100% ของกำลังการผลิตติดตั้ง สามารถผลิตกระแสไฟฟ้าได้อย่างเต็มประสิทธิภาพ และจำหน่ายกระแสไฟฟ้าเข้าระบบตามปริมาณที่ผลิตได้ทั้งหมด